คุมไอ้โหด 2 ศพ จำลองคดีฆ่าในห้องประชุม แทนที่เกิดเหตุ (คลิป)
ตั้ง 4 ข้อหาหนัก รอผลเสพยาบ้า,ตำรวจคุมตัวฆาตกรลาวโหดจำลองเหตุฆ่าเชือดคอยายหลานและลูกสาวเพื่อนบ้านดับ 2 ศพ เลี่ยงถูกญาติประชาทัณฑ์ อ้างเสพยาบ้าแล้วปีนเข้าห้องครัวร้านขายของชำ เจอแมวขวางหน้าคว้ามีดปาดคอแน่นิ่งก่อนมุดช่องลมเข้าไปแอบอยู่ในห้องน้ำ ยายตื่นเข้าห้องน้ำพอดีเลยใช้มีดเชือดเป็นศพแรก ก่อนฆ่าลูกสาวเพื่อนบ้านที่ไปนอนกับหลานสาวเป็นศพที่สอง แล้วปาดคอหลานเป็นคนสุดท้ายอาการสาหัส คว้าสร้อยทองไปนั่งวิน จยย.พาหนีแล้วโบกแท็กซี่ไปลงสถานีหมอชิต นั่งรถทัวร์ไป จ.ยโสธร และต่อรถไปชายแดน จ.มุกดาหาร ถูก ตม.และทหารบุกรวบขณะซดเบียร์รอเรือข้ามฝั่งไปฝั่งลาว,จากคดีสะเทือนขวัญ กรณีนายพูล่า หรือท้าวพูล่า อายุ 22 ปี สัญชาติลาว บุกเข้าไปลักทรัพย์ใช้มีดฆ่าปาดคอนางมะลิ อิ่มสวัสดิ์ อายุ 68 ปี และ ด.ญ.อิสยา เพิกเฉย อายุ 12 ปี ลูกสาวเพื่อนบ้านเสียชีวิตสยอง 2 ศพ ส่วน ด.ญ.อาภารัตน์ สำรวย อายุ 8 ขวบ หลานสาวนางมะลิ ถูกปาดคอบาดเจ็บสาหัส และคนร้ายยังเชือดคอแมวตายไปอีก 1 ตัว เหตุเกิดในร้านขายของชำเลขที่ 30/6 หมู่ 6 ต.บางยอ อ.พระประแดง จ.สมุทรปราการ เช้ามืดวันที่ 16 ก.ย.ที่ผ่านมา หลังเกิดเหตุตำรวจ สภ.พระประแดง ประสาน ตม.มุกดาหาร และทหารพราน ร่วมกันจับกุมได้ขณะนั่งซดเบียร์รอเรือข้ามฟากริมแม่น้ำโขง เขตเทศบาลเมืองมุกดาหาร ก่อนแจ้ง ตำรวจท้องที่ไปรับตัวดำเนินคดี,ต่อมาเวลา 03.00 น. วันที่ 18 ก.ย. ชุดสืบสวน สภ.พระประแดง ที่ไปรับตัวนายพูล่า นำผู้ต้องหาเดินทางมาถึง และทราบว่ามีญาติผู้ตายและชาวบ้าน ทราบข่าวว่าตำรวจติดตามจับกุมนายพูล่าได้ที่ จ.มุกดาหาร จึงนัดมารวมตัวกันที่โรงพัก เจ้าหน้าที่เกรงว่าจะเกิดเหตุชุลมุนวุ่นวายเข้าทำร้ายผู้ต้องหา จึงนำนายพูล่าไปคุมขังที่ สภ.เมืองสมุทรปราการ แทนโรงพัก สภ.พระประแดง และรุ่งเช้าพนักงานสอบสวนสอบปากคำผู้ต้องหาเพิ่มเติม รวมทั้งเชิญพยานเป็นคนขับรถทัวร์สาย กทม.-ยโสธร ที่นายพูล่านั่งโดยสารหลบหนีไป จ.มุกดาหาร มาสอบปากคำด้วย,จากนั้นเวลา 14.00 น. พล.ต.อ.เฉลิมเกียรติ ศรีวรขาน รอง ผบ.ตร. พล.ต.ท.สุวัฒน์ แจ้งยอดสุข ผบช.ภ.1 พล.ต.ต.ธรรมนูญ ไตรทิพยพงศ์ ผบก.ภ.จ.สมุทรปราการ พ.ต.อ.สุทธิโรจน์ ไกรวชิรสิทธิ์ ผกก.สภ.พระประแดง และ พ.ต.อ.เลิศชาย จำปาทอง ผกก.สส.ภ.จ.สมุทรปราการ นำตัวนายพูล่า มาแถลงข่าวที่ห้องประชุม บก.ภ.จ.สมุทรปราการ พร้อมกับให้ผู้ต้องหาจำลองเหตุการณ์ตามคำรับสารภาพในห้องประชุมแทนนำไปทำแผนฯที่เกิดเหตุ เนื่องจากกลัวว่าญาติและชาวบ้านที่อยู่ในอารมณ์โกรธแค้นจะเข้ารุมประชาทัณฑ์ การจำลองเหตุการณ์ครั้งนี้ตำรวจนำตุ๊กตาเด็กหญิง 2 ตัว ให้ผู้ต้องหาอธิบายเหตุการณ์ขณะลงมือก่อเหตุทุกขั้นตอน รวมทั้งจำลองเหตุขณะฆ่าปาดคอนางมะลิ ในห้องน้ำของ บก.ภ.จ.สมุทรปราการ,นายพูล่าให้การรับสารภาพอ้างว่า ก่อนเกิดเหตุ เสพยาบ้าไป 1 เม็ด ก่อนปีนรั้วบ้านนางมะลิที่เปิดร้านขายของชำเพื่อไปขโมยทรัพย์สิน โดยเข้าไปในห้องครัวและเห็นแมวเดินมาป้วนเปี้ยน เลยคว้ามีดในครัวฆ่าปาดคอแมวตาย แล้วปีนจากช่องลมห้องครัวเข้าไปในบ้านเข้าไปแอบอยู่ในห้องน้ำ เป็นจังหวะที่นางมะลิผู้ตายเข้าห้องน้ำพอดี และเกิดการต่อสู้ขัดขืนจึงใช้มีดที่หยิบมาจากในครัวปาดคอตายเป็นศพแรก ขณะนั้น ด.ญ.อิสยาที่นอนอยู่บนเตียง ตื่นมาเห็น เลยปาดคอเป็นศพที่สอง ก่อนปาดคอ ด.ญ.อาภารัตน์ แต่เด็กวิ่งหนีและร้องตะโกนให้ชาวบ้านช่วย กลัวว่าจะมีคนเห็น รีบหยิบทรัพย์สินในกระเป๋าสตางค์นางมะลิที่วางอยู่บนเตียงวิ่งหนีไปจ้างวิน จยย.ให้ไปส่งหน้าห้างบิ๊กซีฯ สาขาสุขสวัสดิ์,จากนั้นเรียกรถแท็กซี่บริเวณดังกล่าวให้ไปส่งที่สถานีขนส่งหมอชิต แล้วซื้อเสื้อผ้าและรองเท้าเปลี่ยนแทนชุดเก่าที่ถอดทิ้งไว้ในห้องน้ำภายในสถานีขนส่ง ก่อนนั่งรถทัวร์โดยสารจากหมอชิตไปลง จ.ยโสธร โดยจ่ายเงินให้คนขับรถไป 1,200 บาท และนั่งคู่คนขับไปจนถึงยโสธรเวลาประมาณ 16.00-17.00 น. ก่อนนำสร้อยคอทองคำของกลางไปขายร้านทองใน จ.ยโสธร โดยให้คนขับรถพานั่งรถ จยย.รับจ้างไปขายได้เงินมา 7,500 บาท แบ่งให้คนขับรถ 200 บาท และคนขี่รถ จยย. 100 บาท เสร็จแล้วนั่งโดยสารรถประจำทางไปลงที่สถานีขนส่ง จ.มุกดาหาร ถึงประมาณ 21.00 น. แล้วว่าจ้างรถสามล้อไปส่งริมแม่น้ำโขงบริเวณชุมชนนาโป ก่อนนั่งจิบเบียร์เพื่อรอให้เรือประมงหาปลาพาข้ามไปส่งฝั่งลาว แต่ถูกเจ้าหน้าที่จับกุมได้เสียก่อน,ด้าน พล.ต.อ.เฉลิมเกียรติ ศรีวรขาน รอง ผบ.ตร. กล่าวว่า เบื้องต้นแจ้งข้อหาฆ่าผู้อื่นโดยเจตนา พยายามฆ่าผู้อื่นโดยเจตนา ชิงทรัพย์เป็นเหตุให้ผู้อื่นถึงแก่ความตาย และทารุณกรรมสัตว์ ส่วนกรณีผู้ต้องหาอ้างว่าก่อนเกิดเหตุเสพยาบ้าเข้าไปนั้น ต้องรอผลตรวจสารเสพติดจากแพทย์อย่างละเอียดอีกครั้ง ส่วนการขอขมาศพที่ผู้ต้องหาจะไม่ไปขอขมา นั้น เป็นเรื่องของผู้ต้องหาและญาติผู้ตาย ตำรวจไม่สามารถจะไปชี้นำหรือบังคับได้ เนื่องจากเป็นคนละส่วนกับคดี อย่างไรก็ตาม หลังตรวจร่างกายผู้ต้องหาเรียบร้อยแล้วจะคุมตัวไปฝากขังศาลจังหวัดสมุทรปราการต่อไป
ตำรวจคุมตัวฆาตกรลาวโหดจำลองเหตุฆ่าเชือดคอยายหลานและลูกสาวเพื่อนบ้านดับ 2 ศพ เลี่ยงถูกญาติประชาทัณฑ์ อ้างเสพยาบ้าแล้วปีนเข้าห้องครัวร้านขายของชำ เจอแมวขวางหน้าคว้ามีดปาดคอแน่นิ่ง
ฆ่าปาดคอยายหลาน,สมุทรปราการ,จำลองเหตุการณ์,ฆ่าปาดคอ,ข่าวหน้า 1,ข่าวทั่วไป